ประกาศคณะกรรมการคุ้มครองข้อมูลเครดิต เรื่อง การประมวลผลข้อมูลเครดิตของบริษัทข้อมูลเครดิตและการส่งข้อมูลเครดิตของสมาชิก

ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
การประมวลผลข้อมูลเครดิตของบริษัทข้อมูลเครดิตและการส่งข้อมูลเครดิตของสมาชิก
 

อาศัยอำนาจตามความในมาตรา ๑๖
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ และมาตรา ๑๘ วรรคหนึ่ง
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการคุ้มครองข้อมูลเครดิตออกประกาศไว้
ดังต่อไปนี้

ข้อ ๑ ในการประมวลผลข้อมูลเครดิตจากสมาชิก
ให้บริษัทข้อมูลเครดิตทำการประมวลผลข้อมูลของลูกค้าของสมาชิกที่สมาชิกส่งและรายงานตามที่กำหนดไว้ในประกาศนี้
แต่ไม่รวมถึงการให้สวัสดิการเงินกู้ยืมแก่พนักงานของสมาชิก
โดยให้จัดทำเป็นรายการตามที่บริษัทข้อมูลเครดิตและสมาชิกได้ตกลงกัน

ข้อ ๒ การประมวลผลข้อมูลเครดิตเกี่ยวกับประวัติการขอและการได้รับอนุมัติสินเชื่อและการชำระสินเชื่อของลูกค้า
และประวัติการชำระราคาสินค้าหรือบริการโดยบัตรเครดิต
ให้บริษัทข้อมูลเครดิตดำเนินการตามหลักเกณฑ์และเงื่อนไขดังต่อไปนี้
(๑) สินเชื่อส่วนบุคคล
ให้ประมวลผลข้อมูลวงเงินสินเชื่อ
ยอดชำระในแต่ละงวดและยอดหนี้ที่ค้างชำระซึ่งรวมทั้งดอกเบี้ยในหนี้ค้างชำระหรือดอกเบี้ยในระหว่างเวลาผิดนัดชำระหนี้ที่สมาชิกมีสิทธิเรียกร้อง
ทั้งนี้
ไม่ว่าจะได้มีการบันทึกดอกเบี้ยในบัญชีหรือไม่ก็ตาม
(๒) สินเชื่อประเภทเช่าซื้อและให้เช่าแบบลิสซิ่ง
ให้ประมวลผลข้อมูลวงเงินสินเชื่อจำนวนเงินที่ลูกค้าต้องจ่ายในแต่ละงวดตามสัญญา
และยอดหนี้คงเหลือ
(๓) สินเชื่อบัตรเครดิต
ให้ประมวลผลข้อมูลวงเงินบัตรเครดิตที่ได้รับอนุมัติยอดวงเงินที่ใช้และยอดวงเงินที่ใช้ไปที่เกินกำหนดชำระซึ่งรวมทั้งดอกเบี้ยในหนี้ค้างชำระหรือดอกเบี้ยในระหว่างเวลาผิดนัดชำระหนี้ที่สมาชิกมีสิทธิเรียกร้อง
ทั้งนี้
ไม่ว่าจะได้มีการบันทึกดอกเบี้ยในบัญชีหรือไม่ก็ตาม
(๔) สินเชื่อประเภทอื่นนอกจาก (๑) (๒) และ (๓)
ให้ประมวลผลข้อมูลวงเงินสินเชื่อที่ได้รับอนุมัติ ยอดผ่อนชำระสินเชื่อ
ยอดสินเชื่อคงค้าง
และดอกเบี้ยที่สมาชิกมีสิทธิเรียกร้องไม่ว่าจะได้มีการบันทึกดอกเบี้ยในบัญชีหรือไม่ก็ตาม
การประมวลผลข้อมูลตาม (๑) และ (๓)
ให้รวมถึงดอกเบี้ย ค่าปรับ ค่าบริการ หรือค่าธรรมเนียม
ซึ่งรวมกันแล้วต้องไม่เกินอัตราตามที่กฎหมายกำหนด แต่การประมวลผลข้อมูลตาม (๒) และ
(๔) มิให้รวมค่าปรับ ค่าบริการ หรือค่าธรรมเนียม
หรือค่าใช้จ่ายอื่นใดเกี่ยวกับหนี้สินเชื่อในยอดหนี้ที่ค้างชำระ ยอดหนี้คงเหลือ
ยอดวงเงินที่ใช้ไปที่เกินกำหนดชำระ หรือยอดเงินคงค้างในลักษณะทำนองเดียวกัน
อายุของข้อมูลในการประมวลผลของบริษัทข้อมูลเครดิต
ให้เป็นไปตามที่กำหนดไว้ในประกาศคณะกรรมการคุ้มครองข้อมูลเครดิตว่าด้วยการนั้น

ข้อ ๓ ให้สมาชิกส่งข้อมูลตามที่กำหนดในข้อ ๒
แก่บริษัทข้อมูลเครดิต เว้นแต่ประกาศนี้จะกำหนดเป็นอย่างอื่น

ข้อ ๔ ในกรณีที่มีการผิดนัดชำระหนี้
ให้สมาชิกส่งข้อมูลเครดิตของลูกค้าต่อไปจนกว่าหนี้นั้นจะระงับหรือมีการชำระหนี้เสร็จสิ้น
โดยต้องแจ้งวันเดือนปีที่ลูกหนี้เริ่มผิดนัดชำระหนี้ด้วย

ข้อ ๕ ในกรณีที่มีการฟ้องคดีต่อศาลเพื่อบังคับชำระหนี้สินเชื่อที่ผิดนัด
และได้มีคำพิพากษาถึงที่สุดแล้ว ให้สมาชิกดำเนินการดังนี้
(๑)
ในกรณีที่ศาลพิพากษาให้ลูกค้าของสมาชิกซึ่งเป็นเจ้าของข้อมูลต้องชำระหนี้เป็นเงินแก่สมาชิก
ให้ส่งข้อมูลต่อไปจนกว่าจะมีการชำระหนี้ตามคำพิพากษาเสร็จสิ้นหรือมีการบังคับคดีตามคำพิพากษา
โดยให้ใช้จำนวนหนี้ที่ต้องชำระตามคำพิพากษาของศาล รวมทั้งดอกเบี้ย
เป็นยอดหนี้ที่ค้างชำระ
(๒)
ในกรณีที่ศาลพิพากษายกฟ้องเนื่องจากคดีขาดอายุความ
ให้หยุดการส่งข้อมูลนับแต่วันที่คดีถึงที่สุด
และภายในสามสิบวันนับแต่วันที่คดีถึงที่สุด ให้สมาชิกแจ้งแก่บริษัทข้อมูลเครดิตเพื่อปรับยอดหนี้เป็นศูนย์บาท
(๓)
ในกรณีที่ศาลพิพากษายกฟ้องเนื่องจากความเป็นหนี้มิได้มีอยู่จริง
ให้หยุดส่งข้อมูลนับแต่วันที่คดีถึงที่สุด ในการนี้
ให้แก้ไขข้อมูลเครดิตและรายงานหนี้นั้นย้อนหลังนับแต่วันที่มีการส่งข้อมูลและรายงานหนี้นั้นเป็นครั้งแรกด้วย
และให้แจ้งการแก้ไขข้อมูลดังกล่าวแก่บริษัทข้อมูลเครดิต ทั้งนี้
ต้องดำเนินการดังกล่าวให้เสร็จภายในสามสิบวันนับแต่วันที่คดีถึงที่สุด
(๔)
ในกรณีที่ศาลพิพากษายกฟ้องเนื่องจากเหตุอื่นนอกเหนือจาก (๒) และ (๓)
และสมาชิกไม่มีสิทธิฟ้องเป็นคดีใหม่ต่อศาล
ให้หยุดส่งข้อมูลนับแต่วันที่คดีถึงที่สุด
และให้แจ้งแก่บริษัทข้อมูลเครดิตเพื่อปรับยอดหนี้เป็นศูนย์บาทภายในสามสิบวันนับแต่วันที่คดีถึงที่สุด

ข้อ ๖ ในกรณีที่มีคำพิพากษาถึงที่สุดให้ลูกค้าของสมาชิกซึ่งเป็นเจ้าของข้อมูลต้องชำระหนี้เป็นเงินแก่สมาชิกตามข้อ
๕ หากปรากฏว่า
(๑) ได้มีการขอให้บังคับคดีตามคำพิพากษานั้น
ให้สมาชิกส่งข้อมูลต่อไปจนกว่าจะได้รับชำระหนี้ตามคำพิพากษาครบถ้วนหรือการบังคับคดีเสร็จสิ้นลง
(๒)
ไม่มีการขอให้บังคับคดีตามคำพิพากษานั้นภายในเวลาแห่งการบังคับคดี
ให้สมาชิกหยุดส่งข้อมูลนับแต่เวลาแห่งการบังคับคดีสิ้นสุดลง

ข้อ ๗ ในกรณีที่มีข้อโต้แย้งเกี่ยวกับความถูกต้องของข้อมูลเครดิต
ให้บริษัทข้อมูลเครดิตทำการประมวลผลข้อมูลนั้นต่อไป
และให้สมาชิกส่งข้อมูลของลูกค้าต่อไป
จนกว่าจะมีการพิสูจน์ความถูกต้องของข้อมูลนั้นหรือคณะกรรมการคุ้มครองข้อมูลเครดิตจะมีคำวินิจฉัยชี้ขาด

ข้อ ๘ ในกรณีที่เจ้าของข้อมูลเครดิตผู้ใดซึ่งเป็นลูกค้าของสมาชิกถูกศาลพิพากษาให้เป็นบุคคลล้มละลาย
(๑)
หากสมาชิกเป็นเจ้าหนี้มีประกันตามกฎหมายว่าด้วยล้มละลาย
ไม่ว่าจะได้ยื่นขอรับชำระหนี้ไว้ในคดีล้มละลายหรือไม่ก็ตาม
ให้สมาชิกนั้นส่งข้อมูลของลูกค้านั้นแก่บริษัทข้อมูลเครดิตต่อไป
(๒)
หากสมาชิกมิได้เป็นเจ้าหนี้มีประกันตามกฎหมายว่าด้วยล้มละลาย
แต่ได้ยื่นขอรับชำระหนี้คดีล้มละลายไว้
ให้สมาชิกนั้นส่งข้อมูลเครดิตของลูกค้านั้นแก่บริษัทข้อมูลเครดิตต่อไป
(๓)
หากสมาชิกมิได้เป็นเจ้าหนี้มีประกันตามกฎหมายว่าด้วยล้มละลาย
และไม่ได้ยื่นคำขอรับชำระหนี้ไว้
ให้สมาชิกหยุดส่งข้อมูลนับแต่วันที่พ้นกำหนดเวลายื่นคำขอรับชำระหนี้

ข้อ ๙ ในกรณีที่เจ้าของข้อมูลเครดิตผู้ใดซึ่งเป็นลูกค้าของสมาชิกได้รับการปลดจากล้มละลาย
ให้สมาชิกส่งข้อมูลเครดิตของผู้นั้นให้แก่บริษัทข้อมูลเครดิตต่อไปอีกไม่เกินสองปีนับแต่วันที่ได้รับการปลดจากล้มละลาย

ข้อ ๑๐ เมื่อประกาศนี้มีผลใช้บังคับ
ในระยะเริ่มแรก
ให้บริษัทข้อมูลเครดิตดำเนินการประมวลผลข้อมูลเครดิตและสมาชิกส่งข้อมูลเครดิต
ดังนี้
(๑) ข้อมูลเครดิตของสินเชื่อตามข้อ ๒ (๑) (๓) และ
(๔) ที่เกิดขึ้นถึงวันที่ ๓๑ มีนาคม พ.ศ. ๒๕๕๔
ให้ถือปฏิบัติตามแนวทางของคณะกรรมการคุ้มครองข้อมูลเครดิตที่ได้กำหนดไว้ก่อนวันที่ประกาศนี้มีผลใช้บังคับ
(๒)
ข้อมูลเครดิตของสินเชื่อที่มีการฟ้องคดีเพื่อบังคับชำระหนี้ที่ผิดนัด
และเป็นกรณีที่เข้าข่ายตามข้อ ๕ (๔) ซึ่งเป็นข้อมูลที่สมาชิกได้ส่งให้แก่บริษัทข้อมูลเครดิตแล้วก่อนวันที่ประกาศนี้มีผลใช้บังคับ
เมื่อสมาชิกหยุดส่งข้อมูลเครดิตดังกล่าวตามที่กำหนดในข้อ ๕ (๔) แล้ว
ให้แจ้งแก่บริษัทข้อมูลเครดิตเพื่อปรับยอดหนี้เป็นศูนย์บาท
ภายในสามสิบวันนับแต่วันที่ประกาศนี้มีผลใช้บังคับ
(๓)
กรณีที่เจ้าของข้อมูลเครดิตซึ่งเป็นลูกค้าของสมาชิกได้รับการปลดจากล้มละลายก่อนวันที่ประกาศนี้มีผลใช้บังคับ
ให้สมาชิกส่งข้อมูลเครดิตของผู้นั้นให้แก่บริษัทข้อมูลเครดิตต่อไปอีกไม่เกินสองปีนับแต่วันที่ได้รับการปลดจากล้มละลาย
แต่ถ้าได้มีการส่งข้อมูลเครดิตของลูกค้านั้นเป็นเวลาเกินกว่าสองปีนับแต่วันที่ได้รับการปลดจากล้มละลายแล้ว
ให้หยุดส่งข้อมูลนับแต่วันที่ประกาศนี้มีผลใช้บังคับ ทั้งนี้
อายุของข้อมูลในการประมวลผลของบริษัทข้อมูลเครดิต
ให้เป็นไปตามที่กำหนดไว้ในประกาศคณะกรรมการคุ้มครองข้อมูลเครดิตว่าด้วยการนั้น

ข้อ ๑๑[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓๐ กันยายน พ.ศ. ๒๕๕๓
ธาริษา
วัฒนเกส
ประธานคณะกรรมการคุ้มครองข้อมูลเครดิต















ปริยานุช/ผู้จัดทำ
๑๑
ตุลาคม ๒๕๕๓

นันท์นภัสร์/ตรวจ
๑๑
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๑๘ ง/หน้า ๓/๖ ตุลาคม ๒๕๕๓